KIRJALLINEN KYSYMYS E-3096/02 esittäjä(t): Brice Hortefeux (PPE-DE) komissiolle. Varainhoidon valvonta.



Virallinen lehti nro 161 E , 10/07/2003 s. 0065 - 0066



KIRJALLINEN KYSYMYS E-3096/02 esittäjä(t): Brice Hortefeux (PPE-DE) komissiolle (28. lokakuuta 2002) Aihe: Varainhoidon valvonta Enronin skandaali toi esiin taloudellisen vakauden haavoittuvuuden ja sen riippuvuuden Yhdysvalloissa ja Euroopassa toimivista tilintarkastusyhtiöistä. Suurten tilintarkastusyhtiöiden määrä on ollut laskussa joidenkin vuosien ajan. Tällaisesta rakennemuutoksesta seuraa, että suuryrityksillä ja monikansallisilla yrityksillä on tilintarkastusyhtiötä etsiessään entistä vähemmän valinnanvaraa. Luotettavan tilintarkastusyhtiön löytäminen on nykyisin erityisen tärkeää. Tilintarkastusalan toimijoiden rajallinen määrä Yhdysvalloissa toimii vain neljä alan yritystä on myös huolestuttavaa, sillä kuten Enronin esimerkki osoitti, kyseinen tilanne saattaa horjuttaa jo ennestään lukuisten kriisien heikentämien rahoitusmarkkinoiden vakautta. Belgiassa, Ranskassa, Italiassa, Yhdistyneessä kuningaskunnassa ja Alankomaissa toimivista sadasta suurimmasta yrityksestä yli 80 prosenttia käyttää samoja neljää tilintarkastusyhtiötä. Tällainen kehitys on selvästi kilpailun vastaista ja johtaa muutaman suuren, erikoistuneen yrityksen maailmanlaajuisen monopoliaseman muodostumiseen. Koska edellä mainittu kehityssuunta on haitallinen ja vaarantaa rahoitusmarkkinoiden vakauden, aikooko komissio ryhtyä toimiin kyseisessä asiassa? Mitä Euroopan yhteisön perustamissopimuksen 81 ja 82 artiklan mukaisia toimia komissio ehdottaa kyseisessä asiassa? Mario Montin komission puolesta antama vastaus (16. joulukuuta 2002) Enronin skandaalin jälkeen Andersen lakkasi toimimasta monikansallisena yrityksenä ja Andersenin Euroopan unionin maissa toimivat yhtiökumppanit pyrkivät liittymään johonkin neljästä muusta suuresta tilintarkastusyhtiöstä (KPMG, PricewaterhouseCoopers, Deloitte & Touche Tohmatsu ja Ernst & Young). Neuvotellut järjestelyt vaihtelivat jäsenvaltioittain. Vain kolme yhteisössä sovituista fuusioista kuului yhteisön sulautuma-asetuksen(1) soveltamisalaan. Ne olivat Saksassa, Ranskassa ja Yhdistyneessä kuningaskunnassa tehdyt liiketoimet. Näistä tapauksista tehdyt tutkimukset vahvistivat, että viiden suuren tilintarkastusyhtiön markkina-aluetta olivat selkeästi suuret ja kansainväliset yritykset, jotka olisivat joka tapauksessa turvautuneet vain suuriin kansainvälisen verkoston omaaviin tilintarkastusyhtiöihin. Siten verkostostaan luopumaan joutuneet paikalliset Andersen-yhtiöt eivät enää kyenneet yksin pitämään suuria asiakkaitaan, eivätkä fuusiot sinänsä vaikuttaneet mahdolliseen kilpailun huononemiseen sen seurauksena, että viidestä suuresta tilintarkastusyhtiöstä yksi menetettiin. Tutkimusten aikana asiakkaat eivät esittäneet merkittävää huolta kilpailusta näillä markkinoilla. Siksi komissio(2) hyväksyi kyseiset kolme tapausta. Asianomaisten jäsenvaltioiden kilpailuviranomaiset tutkivat tarkasti muita liiketoimia ja lopulta hyväksyivät ne. Komissiolla ei ole tiedossa perusteita väliintulolle tällä sektorilla Euroopan yhteisön perustamissopimuksen 81 ja 82 artiklan nojalla. Komissio on arvoisan parlamentin jäsenen lailla huolestunut toimialan rakenteesta ja kiinnittää jatkossakin huomiota tähän toimialaan ja erityisesti mahdollisiin äskettäisten skandaalien aiheuttamiin sääntelytoimiin. (1) Yrityskeskittymien valvonnasta 21 päivänä joulukuuta 1989 annettu neuvoston asetus (ETY) N:o 4064/89, EYVL L 395, 30.12.1989. (2) Asiassa N:o M.2810 Deloitte & Touche/Andersen UK 6 artiklan 1 kohdan b alakohdan nojalla 1 päivänä heinäkuuta 2002 tehty päätös. Asiassa N:o M.2824 Ernst & Young/Andersen Germany 6 artiklan 1 kohdan b alakohdan nojalla 27 päivänä elokuuta 2002 tehty päätös. Asiassa N:o M.2816 Ernst & Young/Andersen France 6 artiklan 1 kohdan b alakohdan nojalla 5 päivänä syyskuuta 2002 tehty päätös; http://europa.eu.int/comm/competition/mergers/cases/index/by_cy_a.html an_.